Maar nou is die vraag (en daar is nie ’n persoon wat dit kan ontwyk nie): Praat ons altyd asof Jesus opgestaan het? Of is van die stellings wat ons maak dinge wat ons nie in Jesus se teenwoordigheid sou sê as Hy hier by ons gestaan het nie. Of is die manier waarop ons oor sekere mense en sake praat ’n manier wat ons ook nie in sy teenwoordigheid sou doen nie. En verder: Hou die dinge waaroor ons eerder stilbly rekening met Jesus se teenwoordigheid?
Ons gaan nie net in die eredienste hierop fokus nie. Omdat dit so ’n praktiese saak is, gaan ons elke weeksdag ’n baie kort dagstukkie oor woorde op die gemeente se Facebookblad publiseer, met voorstelle van praktiese voornemens vir die dag en vrae waarmee jy jouself die aand kan toets. Die hele week se stukkies sal op die webblad wees.
Ons wil ook voorstel dat jy, soos in ons Lydenstyd-boekie se ritme, oor die etensuur jouself weer herinner aan die oggend se tekste en voorneme. Volg hierdie praktiese hulpmiddel gerus; dit sal nie baie tyd neem nie, maar kan ’n groot impak op jou praktiese Christenskap hê.
Die grootste probleem van die Christendom is nie die gebede wat nie beantwoord word nie, maar die gebede wat nooit gebid word nie.